**LA CONSTITUCIONALITZACIÓ DELS DRETS SOCIALS**

Darrerament s’observa l’emergència de debats ciutadans entorn de processos constituents que cerquen nous acords cívics sobre la convivència, la cohesió i la pau social per tal d’afrontar els nous temps que vivim. El Col·legi de Politòlegs i Sociòlegs de Catalunya vol participar activament en aquests debats, especialment en els que es viuen a Catalunya, sobre les qüestions relacionades amb l’exercici de la professió i de les quals té sabers teòrics i coneixements derivats de la pràctica professional. No es tracta de redactar propostes de legislació, sinó simplement d’aportar idees per als futurs canvis que s’albiren amb la intenció que a partir de l’experiència es puguin fer contribucions útils.

Amb aquesta finalitat es va organitzar un grup de reflexió sobre aquestes qüestions, integrat per persones del món professional i acadèmic. Els documents elaborats per aquest grup s’obren a la consulta i participació dels col·legiats i les col·legiades, que així mateix han fet aportacions valuoses al document.

En les trobades es va fer una reflexió en relació amb les polítiques socials, i es va constatar que encara responen a un model socioeconòmic que ha entrat en crisi. En la transició i l’inici de l’etapa democràtica Catalunya va crear les estructures bàsiques en benestar social (salut, educació, serveis socials, habitatge, ocupació, pensions i ajudes). Tanmateix, avui sembla que han caducat i que ja no serveixen per fer front a la situació actual.

Es considera que som davant un canvi d’època, marcat per noves realitats: les noves tecnologies, un nou espai públic i el debat sobre els béns comuns, la pèrdua de centralitat del treball, la crisi socioeconòmica i de valors, les desigualtats creixents, l’emergència de nous moviments socials, la fragilitat de la cohesió social, etc. Ens trobem, doncs, en un context diferent, amb problemes nous i complexos i amb velles respostes per solucionar-los.

Pel que fa als serveis socials, es veuen com una xarxa d’acompanyament i de capacitació i de cura al llarg de la vida que s’hauria de situar al centre de les polítiques d’inclusió social, és a dir, han de deixar de ser una estratègia residual d’atenció als pobres i anar cap al suport de les situacions de vulnerabilitat i de disrupcions vitals. Tot això, sense deixar d’actuar per promoure l’eradicació de l’exclusió i per posar en valor la diversitat, la promoció de l’autonomia de les persones i per fomentar la participació activa dels ciutadans i ciutadanes en les decisions que afecten la seva vida, tant a escala individual i familiar com comunitària.

Les conclusions d’aquests treballs es presenten en dos apartats, el primer adreçat als drets socials i l’altre específic per als serveis socials.

1. **DRETS SOCIALS**

Els drets socials es refereixen a aspectes que afecten la vida de les persones, les activitats quotidianes, i configuren les possibilitats de viure dignament i amb autonomia. El nucli dur dels drets socials són els que es refereixen a la salut, l’educació, el treball, la seguretat social, l’habitatge i els serveis socials.

Tanmateix, malgrat la importància que tenen per a la vida de les persones, a l’Estat espanyol aquests drets no gaudeixen de la mateixa garantia que els drets civils i polítics. La Constitució Espanyola (CE) es refereix als drets socials bàsicament en l’apartat dels Principis rectors de la política social i econòmica *–*amb algunes excepcions com el dret a l’educació*–*, i per tant aquests drets són molt febles, ja que no són d’aplicació directa sinó que depenen de les lleis que els desenvolupin. Per la seva banda, l’actual Estatut d’Autonomia de Catalunya (EAC) regula els drets socials i distingeix entre els drets i els principis de manera semblant a la CE, tot establint els drets que vinculen tots els poders públics i concretant els concernents a les persones i a diferents col·lectius, així com els referents a educació, salut, serveis socials, laborals i habitatge. Pel que fa als principis, que són exigibles d’acord amb el que determinin les lleis, es refereixen, entre d’altres, a la protecció de les persones i les famílies, a la cohesió i benestar socials i a l’habitatge. Així mateix, l’EAC estableix que el Parlament ha d’aprovar per llei la Carta dels drets i deures dels ciutadans de Catalunya, que encara resta pendent.

Des del dia a dia del treball social es constaten aquesta debilitat i el deteriorament progressiu dels drets socials, i les dificultats que hi ha per fer-los efectius, així com les desigualtats creixents que genera la crisi actual, que fan que moltes persones i famílies no assoleixin els mínims que permeten una vida digna. D’altra banda, s’ha de tenir en compte que la ciutadania la formen drets i deures, per això cal també considerar les obligacions de les persones, les famílies i les organitzacions socials en relació amb els drets socials.

El resultat de les reflexions i debats esmentats s’ha agrupat al voltant de diferents drets socials. A partir d’aquestes propostes i de la situació constitucional i estatuària actual es presenten les propostes concretes següents:

1. **Naturalesa i subjectes dels drets socials**

*Com s’ha exposat, una primera qüestió fa referència a la debilitat actual de la majoria dels drets socials establerts a la CE, ja que la seva efectivitat depèn de les lleis que els desenvolupen i no són accionables directament. D’altra banda, en general, no gaudeixen de les mateixes garanties jurídiques que altres drets fonamentals.*

*Es considera que tots els drets fonamentals i les llibertats públiques haurien de tenir el mateix nivell d’efectivitat i de garantia, ja que difícilment es podran exercir plenament sense que els drets socials siguin efectius a la pràctica. Per tant, els drets socials no poden ser només elements per informar la legislació, la pràctica judicial i l’actuació dels poders públics, sinó que haurien de ser aplicables en els termes que estableix la Constitució. Igual hauria de ser el cas de l’EAC.*

**Proposta 1**

**Els drets socials han de tenir la mateixa efectivitat i grau de protecció i garantia legal que la resta de drets fonamentals.**

*La segona qüestió es refereix als titulars dels drets socials: qui són? els nacionals, els ciutadans, les persones, les famílies? Es considera que els subjectes dels drets socials són les “persones” (com fa l’EAC), i així els drets, especialment els bàsics, són per a “tothom” en el sentit de la Declaració dels Drets Humans, pertanyen a “tots els éssers humans que neixen lliures i iguals en dignitat i en drets” (molts dels drets socials bàsics són Drets Humans).*

**Proposta 2**

**Els poders públics han de garantir l’accés als drets socials bàsics a totes les persones.**

Les normes de desenvolupament n’establirien el caràcter indefinit o temporal i l’exigència o no de residència en el territori.

1. **Situacions de pobresa i d’exclusió**

*La garantia d’uns mínims vitals a totes les persones, especialment a les que es troben en una situació de pobresa i/o exclusió per satisfer les necessitats bàsiques, ha de ser un dret reconegut constitucionalment i garantit per l’Estat. Aquest dret hauria d’incloure la prevenció de les situacions de risc de pobresa o exclusió esmentades.*

*Les maneres de fer efectiu aquest dret a la cobertura de les necessitats bàsiques poden ser molt diverses (rendes garantides, salaris socials, etc.); en tot cas, hauria de ser una prestació potent que englobés –i eliminés– moltes de les prestacions actuals, que exigeixen l’acreditació constant de la situació, amb l’estigmatització que genera, i que, d’altra banda, tenen uns costos de gestió molt elevats.*

**Proposta 3**

**Totes les persones tenen dret a gaudir dels mitjans suficients per cobrir les necessitats bàsiques i viure amb dignitat.**

Per llei es concretaria què suposa viure amb dignitat i que els poders públics han de proveir dels mitjans i serveis necessaris per fer-ho efectiu. Així mateix, es concreta que s’hauria de definir la situació de necessitat, el llindar mínim de recursos que hauria de tenir la persona/família per poder gaudir de la vida digna, la quantia i altres mesures de la prestació i, si escau, el compromís d’algun tipus de retorn social per part del perceptor.

1. **Salut**

*Un dels drets bàsics de totes les persones ha de ser la protecció de la salut,* entesa, com planteja l’OMS, no només com l’absència de malaltia, sinó també com el benestar físic, mental i social. Així doncs, la protecció de la salut s’ha de fer *mitjançant mesures preventives de les malalties, de salut pública i d’assistència sanitària. Es considera que aquest dret ha de ser reconegut constitucionalment com a dret garantit per a totes les persones.*

**Proposta 4**

**La protecció de la salut ha de ser un dret universal garantit.**

Les lleis de desenvolupament concretarien el contingut i abast de la protecció de la salut des d’un punt de vista integral, que ha d’incloure l’assistència sanitària, inclosa la farmacèutica, sense oblidar la prevenció i l’educació per a la salut. Aquest dret ha d’incloure el principi que ningú no podrà ser exclòs d’aquest dret per manca de recursos.

1. **Serveis de cura de llarga durada**

*L’increment de les situacions de dependència, cronicitat i discapacitat i els costos econòmics personals i familiars que comporta exigeixen l’adopció de mesures per tal d’assegurar el dret d’aquestes persones a mesures preventives i a una atenció adequada. L’assistència a aquestes persones, a més d’atencions sanitàries (curar) requereix altres actuacions, especialment de serveis socials (tenir cura) i també educatives, laborals o d’accessibilitat. Per això es considera necessari reconèixer el dret a la prevenció de les situacions esmentades, i que les persones afectades rebin les prestacions i serveis per assegurar la màxima autonomia personal i l’atenció a les situacions de dependència.*

**Proposta 5**

**Les persones que requereixen atencions de llarga durada tenen dret a rebre serveis i prestacions per a la promoció de la màxima autonomia personal i suports per a les situacions de dependència.**

Les lleis de desenvolupament concretarien el tipus de prestacions i els requisits d’accés a aquestes prestacions, especialment les sociosanitàries.

1. **Educació**

*A més del dret garantit a l’educació obligatòria i gratuïta, per avançar cap a persones i societats més creatives i pacífiques cal el desenvolupament de les capacitats individuals i socials mitjançant l’educació continuada al llarg de la vida. La formació al llarg de la vida està relacionada no només amb el desenvolupament personal, sinó també amb l’augment de la capacitat per adaptar-se a les situacions canviants del mercat laboral.*

**Proposta 6**

**El dret a l’educació ha d’incloure explícitament el dret a la formació al llarg de la vida.**

Les lleis de desplegament concretaran l’abast del dret, que podria establir prioritats per a col·lectius desfavorits com els joves o les persones en risc d’exclusió per tal de facilitar la seva incorporació al món laboral.

*Així mateix, es considera que actualment no es dóna una igualtat d’oportunitats veritable en l’accés i el manteniment dins el sistema educatiu, ja que un nombre important d’alumnes no disposa de les mesures addicionals que necessita (de tipus econòmic, de suport o derivades de necessitats educatives especials) per poder seguir els estudis adequadament.*

**Proposta 7**

**Els alumnes tenen dret a rebre les mesures addicionals que necessitin per garantir la igualtat real d’oportunitats envers l’educació.**

Les mesures podrien ser molt diverses i es concretarien en la normativa de desenvolupament, que ha d’exigir que els poders públics tinguin els recursos necessaris per fer efectiu aquest dret.

1. **Feina/ocupació**

*El dret al treball és un dret social difícil de garantir, especialment en situacions de crisi econòmica. Actualment el treball està perdent la centralitat que tenia en el model tradicional de benestar social, sense que s’observin encara alternatives clares vers altres models. El fet és que les persones que no poden accedir a la primera feina o les que la perden es troben en risc o situació de pobresa i d’exclusió. El suport formatiu i altres dispositius són necessaris per afavorir les oportunitats de canvi d’orientació laboral, tant per decisió pròpia com per necessitats d’un mercat laboral força canviant.*

*D’altra banda, cal fer especial esment del col·lectiu dels joves, per la seva importància i característiques específiques. A banda de facilitar-los els mitjans suficients per cobrir les necessitats bàsiques, s’hauria d’establir el dret a la realització d’activitats o ocupacions que els permetin una vida digna i satisfactòria, sempre que no siguin ocupar llocs de treball.*

**Proposta 8**

**Els poders públics han d’establir mesures específiques per a l’accés a la primera feina i per al col·lectiu d’aturats de llarga durada. Així mateix, els treballadors que després de realitzades les activitats de capacitació i de rebre les prestacions continuen sense feina tenen dret que se’ls assigni una activitat alternativa.**

Aquesta activitat alternativa hauria de plantejar-se alhora com un benefici per al subjecte i com un retorn social. El dret dels joves caldria concretar-lo en accions, per exemple garantir-los un o dos anys de feina finançada parcialment per l’Estat i amb la col·laboració dels governs locals.

*L’economia social és una bona alternativa a la creació d’ocupació i per al manteniment del treball, com ho mostra el bon comportament que ha tingut durant la crisi. Aquestes empreses que persegueixen l’interès general i sovint ofereixen serveis de proximitat haurien de ser especialment protegides i gaudir de mesures que facilitin l’exercici de les seves funcions. Una altra mesura que podria ajudar a la creació d’ocupació per a col·lectius en risc o situació d’exclusió és la promoció de clàusules socials en els procediments de contractació pública.*

**Proposta 9**

**Els poders públics han de promoure les empreses d’economia social i la inclusió de clàusules socials en les contractacions públiques.**

1. **Habitatge**

*És, sens dubte, un dels drets socials menys garantits, malgrat la contundent definició constitucional. Aquest fet està comportant molts problemes, i greus, a les persones i les famílies. Es considera que el dret a un habitatge hauria de ser garantit, encara que les modalitats (lloguer, propietat, hipoteques, etc.) i la manera de satisfer-lo podrien ser molt diverses.*

**Proposta 10**

**Garantir el dret efectiu de totes les persones a un habitatge digne i adequat, amb els serveis bàsics inclosos.**

Les lleis de desenvolupament haurien de concretar els requisits d’accés de les persones i/o famílies als habitatges i les modalitats d’habitatge o de lloc de vida (residències, apartaments tutelats, etc.), que haurien de ser amplis i variats per tal de poder ajustar-los a les diferents situacions dels sol·licitants (membres de la família, ingressos, etc.).

Aquestes normes haurien de facilitar i controlar pactes entre l’entitat bancària i les persones amb hipoteques que no poden pagar (com la dació en pagament per poder saldar els deutes hipotecaris mitjançant el lliurament de l’habitatge a l’entitat financera), per tal d’evitar els abusos. També haurien de promoure la construcció, rehabilitació i/o prestacions econòmiques complementàries per arribar a disposar d’un parc d’habitatges semblant al de la Unió Europea.

1. **Famílies**

*Una de les qüestions més polèmiques actualment és el paper dels diferents tipus de família i la fixació del contingut i abast de les obligacions familiars vers els seus membres. Caldria determinar si avui es pot exigir el dret/obligació d’aliments als ascendents i descendents o si caldria solidaritzar una part d’aquestes obligacions familiars i les despeses corresponents, com les relatives a la criança i educació dels fills o l’atenció als familiars en situació de dependència. En cas de considerar la persistència de les obligacions familiars, caldria reconèixer el dret a rebre el suport solidari, mitjançant ajudes i serveis adequats, així com l’assessorament i acompanyament en situacions de dificultat i conflicte.*

**Proposta 11**

**Les famílies tenen dret a rebre les prestacions econòmiques i els serveis necessaris per poder fer front a les necessitats de la criança dels fills i l’atenció als membres més vulnerables. Així mateix, tenen dret a l’acompanyament i suport en situacions de dificultat i conflicte.**

L’aplicació d’aquest precepte exigiria modificacions en diverses lleis sectorials, d’una manera especial en la normativa laboral, per fer efectiva la incorporació de la dona al treball i l’establiment de mesures de conciliació de la vida laboral i familiar. D’altra banda, caldria determinar amb criteris reals els llindars per cobrir les necessitats familiars bàsiques i la criança dels fills.

1. **Col·lectius amb necessitats específiques**

*Si bé es considera que els drets han de referir-se a les persones en general, hi ha col·lectius amb dificultats especials que necessiten mesures de discriminació positiva per poder exercir plenament tots els drets constitucionals reconeguts. Per a això caldria un precepte constitucional que ho reconegués amb caràcter general, com fa l’actual article 49 CE, referit a les persones amb discapacitats.*

**Proposta 12**

**No es consideren discriminatòries l’atenció especialitzada i les mesures d’emparament especial que es prenguin en relació amb col·lectius amb necessitats especifiques adreçades a la consecució efectiva de la igualtat dels drets i deures constitucionals.**

Aquest precepte permetria l’adopció de mesures de discriminació positiva per als col·lectius (persones amb discapacitat i situacions de dependència, persones incapacitades judicialment i altres) que determinessin les normes de desenvolupament que s’hauran de recollir en les lleis corresponents.

1. **SERVEIS SOCIALS**

Atesa la relació entre el treball social i els serveis socials, així com la indefinició persistent d’aquest sistema, convé que els serveis socials es tractin específicament. Les definicions legals grandiloqüents i ambigües i els conceptes tècnics sovint poc clars han facilitat que aquest sector del benestar assumís unes responsabilitats legals de compliment impossible o molt difícil que han acabat convertint-lo en un veritable calaix de sastre on tenen cabuda totes les funcions rebutjades per altres sistemes (salut, educació, habitatge, seguretat social, etc.). Aquesta situació s’està fent insostenible, i es considera que aquest fet pot haver estat present en l’origen de determinades actuacions d’enfrontament de la ciutadania amb els serveis socials.

Com és ben conegut, el tractament dels serveis socials a la CE és molt escàs i confús, ja que només s’esmenten a l’article 50 en tractar de la tercera edat, i amb un concepte que inclou salut, habitatge, cultura i oci. En canvi l’EAC actual es refereix a bastament als serveis socials, tot i que no els defineix; estableix que són els següents: l’accés en condicions d’igualtat a la xarxa de responsabilitat pública, ser informats sobre les prestacions i donar el consentiment per a qualsevol actuació; les persones amb necessitats especials per a mantenir l’autonomia personal tenen dret a rebre l’atenció adequada; les persones o famílies en situació de pobresa tenen dret a accedir a una renda de ciutadania garantida que els asseguri uns nivells mínims de vida digna. Entre els principis inclou, amb caràcter general, la protecció de les persones i les famílies, i especifica diferents col·lectius (infància, joves, persones amb discapacitat, persones grans, etc.). I pel que fa a la cohesió i el benestar social, estableix que els poders públics han de garantir un sistema de serveis socials, de titularitat pública i concertada, adequat als indicadors econòmics i socials de Catalunya, i, a més, fa referència a actuacions a favor de determinats col·lectius (la integració social de persones en situació de pobresa i risc d’exclusió social; la dignitat, seguretat i protecció de les més vulnerables; l’acolliment de persones immigrants), a la promoció de polítiques preventives i comunitàries, a la garantia de la qualitat dels serveis i a la gratuïtat dels serveis socials bàsics.

A partir d’aquesta situació i de l’anàlisi de la normativa autonòmica i de les aportacions acadèmiques, es debat la definició dels serveis socials i el rang de garantia que caldria donar-li constitucionalment. Com a conclusió es considera que cal un replantejament total del concepte de *serveis socials* i un canvi de paradigma que s’hauria de fonamentar en els dos eixos següents:

1. Un nou concepte

La delimitació del nou concepte hauria de basar-se en els elements següents:

1. Les accions per a la cobertura de necessitats que es garantirien com a dret serien les següents:
* Promoure l’autonomia personal, inclosa la capacitat de decidir, i atendre les situacions de dependència mitjançant serveis de qualitat.
* Contribuir a l’exercici dels drets i deures de les persones, especialment d’aquelles que per minoria d’edat o per dificultats en l’exercici de la capacitat jurídica necessiten protecció i mesures de suport per a la presa de decisions.
* Oferir suport per compensar les limitacions de desenvolupament personal i de relació i d’integració social i comunitària per raó de la discapacitat, la discriminació, la manca greu d’oportunitats o les derivades de moments disruptius de la vida.
1. S’ha de reconèixer el dret a la cobertura de les necessitats esmentades com a universal i garantit; així mateix, s’han d’establir els deures que comporta. Aquests drets i deures correspondrien a les persones, a les famílies i a la comunitat.
2. Es consideren temes de referència més adients en relació amb el concepte de *serveis socials*: autonomia-autodeterminació-capacitats; interrelació; prevenció; promoció; protecció; recuperació; cura.
3. Les prestacions econòmiques per cobrir les necessitats bàsiques vitals no formen part dels serveis socials.
4. Tampoc no formen part dels serveis socials les funcions que corresponen a d’altres sistemes (salut, educació, habitatge, etc.), especialment les referides a la determinació de la situació econòmica i social, que s’han de dur a terme des de cadascun dels sistemes, amb indicadors i criteris comuns i coordinats.
5. Un canvi de paradigma

El nou concepte implica un canvi de paradigma que impacta en el sistema actual i que implica canvis derivats dels nous plantejaments:

1. Equilibris entre drets i sistemes. Generar una igualtat en l’accés i contingut dels drets socials, evitant les asimetries actuals entre els diferents drets i sistemes (per exemple, entre sanitat o educació i serveis socials).
2. Autonomia personal. Aquest principi rector inclou la capacitat de decidir de la persona i el dret a participar, exigeix l’estructuració dels serveis, prestacions i activitats de manera àgil i flexible per facilitar l’adaptació (atenció centrada en la persona). Així mateix, requereix la protecció de les persones que es troben en determinades situacions, especialment en els casos d’infància (mal exercici o exercici inadequat de la pàtria potestat) i de les persones amb dificultats per exercir jurídicament les seves capacitats i drets o altres situacions de vulnerabilitat.
3. Prevenció. La potenciació de la prevenció de les situacions esmentades i la promoció de les capacitats és un altre canvi d’enfocament que impacta en tot el sistema.
4. Aspectes relacionals. La priorització del suport al desenvolupament de la persona en totes les etapes de la vida en el medi social, fomentant les relacions interpersonals i la participació comunitària, requereix canvis importants.
5. Transversalitat. Per a l’eficiència del sistema calen tractaments transversals de les problemàtiques i la coordinació d’accions, des del respecte de les competències i funcions de cada sistema.
6. Organització. Pel que fa a l’organització, s’exigeix un canvi profund als serveis socials:
* Potenciar el nivell primari dels serveis socials i el paper dels governs locals per tal de poder dissenyar-los i estructurar-los des del territori. Per tal d’aconseguir l’equitat personal i territorial, la descentralització s’ha d’acompanyar de normes mínimes (accés, coordinació, qualitat, avaluació, etc.) per a tot el territori emeses per la Generalitat i establir divisions territorials comunes amb els altres sistemes de benestar.
* Canviar la cartera de serveis socials per una de més simple i flexible, amb capacitat per adaptar-se a les necessitats i decisions de les persones.
* Deixar de gestionar les prestacions econòmiques per atendre les necessitats bàsiques (per exemple PIRMI, ajudes assistencials, etc.), que anirien a càrrec del sistema de pensions i garanties de renda (com podria ser la futura agència catalana de protecció social). Únicament correspondrien les ajudes econòmiques vinculades a serveis socials.
* Deixar de fer informes familiars, socials i econòmics que no corresponguin a l’àmbit de serveis socials (per exemple per accedir a menjadors escolars, a l’habitatge, etc.).
* Unificació amb la resta de sistemes de benestar dels instruments (sistemes d’informació, informes, història social única, etc.) i procediments.

**Proposta 13**

**El dret als serveis socials bàsics ha de ser universal i ha d’estar garantit constitucionalment.**

Aquest nou concepte dels serveis socials s’hauria d’incorporar a la normativa específica i també adequar les normes dels altres sistemes.

|  |
| --- |
| **RESUM****LES 13 PROPOSTES DEL COL·LEGI DE POLITÒLEGS I SOCIÒLEGS DE CATALUNYA** **PER AL PROCÉS CONSTITUENT**1. Els drets socials han de tenir la mateixa efectivitat i grau de protecció i garantia legal que la resta de drets fonamentals.
2. Els poders públics han de garantir l’accés als drets socials bàsics a totes les persones.
3. Totes les persones tenen dret a gaudir dels mitjans suficients per cobrir les necessitats bàsiques i viure amb digitat.
4. La protecció de la salut ha de ser un dret universal garantit.
5. Les persones que requereixen atencions de llarga durada tenen dret a rebre serveis i prestacions per a la promoció de la màxima autonomia personal i suports per a les situacions de dependència.
6. El dret a l’educació ha d’incloure explícitament el dret a la formació al llarg de la vida.
7. Els alumnes tenen dret a rebre les mesures addicionals que necessitin per garantir la igualtat real d’oportunitats envers l’educació.
8. Els poders públics han d’establir mesures específiques per a l’accés a la primera feina i per al col·lectiu d’aturats de llarga durada. Així mateix, els treballadors que després de realitzades les activitats de capacitació i de rebre les prestacions continuen sense feina tenen dret que se’ls assigni una activitat alternativa.
9. Els poders públics han de promoure les empreses d’economia social i la inclusió de clàusules socials en les contractacions púbiques.
10. Garantir el dret efectiu de totes les persones a un habitatge digne i adequat, amb els serveis bàsics inclosos.
11. Les famílies tenen dret a rebre les prestacions econòmiques i els serveis necessaris per poder fer front a les necessitats de la criança dels fills i l’atenció als membres més vulnerables. Així mateix, tenen dret a l’acompanyament i suport en situacions de dificultat i conflicte.
12. No es consideren discriminatòries l’atenció especialitzada i les mesures d’emparament especial que es prenguin en relació amb col·lectius amb necessitats especifiques adreçades a la consecució efectiva de la igualtat dels drets i deures constitucionals.
13. El dret als serveis socials bàsics ha de ser universal i ha d’estar garantit constitucionalment.
 |